钦定古今图书集成/理学汇编/字学典/第118卷 > 朱孔昜
## 钦定古今图书集成/理学汇编/字学典/第118卷 > 朱孔昜

按《松江府志》：“朱孔昜，名寅，以字行，华亭人。笔力遒劲，
得书法之妙。永乐初，以能书被选。成祖尝召书大善
殿榜，称旨，授中书舍人。二十一年，授翰林院编修，累
官顺天府丞。”

按《东里续集》：永乐初，诏求四方善书士写外制，又诏
简其尤善者于翰林写内制，且出秘府古名人法书，
俾有暇益进所能。于时孔昜兼工署书，骎骎詹希元
矩度风韵，伟然杰出也。一日，上御右顺门，召孔昜书
“大善殿扁，举笔立就，深荷嘉奖，即日授中书舍人。明
日，有旨凡写内制者皆授中书舍人。”盖善书授官自
孔昜始。后北京宫殿成，禁扁皆孔昜书，遂陞编修。孔
昜历事四朝，皆以法书被知遇，升春坊中允。